Ehdotus: NEUVOSTON PÄÄTÖS neuvoston direktiivin 94/55/EY muuttamisesta vaarallisten aineiden tiekuljetuksissa käytettäville kaasuastioille, pullokonteille ja säiliöille asetettujen kyseisen direktiivin soveltamisen määräaikojen osalta

(komission esittämä)

PERUSTELUT

1. Muutettu puitedirektiivi 94/55/EY

Vaarallisten aineiden kuljetusta maanteitse EU:ssa säännellään pääasiallisesti vaarallisten aineiden tiekuljetuksia koskevalla puitedirektiivillä 94/55/EY.

Puitedirektiivin, sellaisena kuin se on muutettuna neuvoston direktiivillä 2000/61/EY, 6 artiklan 4 kohdan mukaan jäsenvaltiot voivat säilyttää 31. joulukuuta 1996 voimassa olevat kyseisen direktiivin liitteiden määräyksistä poikkeavat kansalliset säännöksensä, jotka koskevat uusien kaasuastioiden rakennetta, käyttöä ja kuljetusedellytyksiä sekä uusia säiliöitä, kunnes liitteisiin lisätään viittaukset säiliöiden ja astioiden rakennetta ja käyttöä koskeviin standardeihin, joilla on yhtä velvoittava vaikutus kuin direktiivin säännöksillä, ja joka tapauksessa enintään 30. päivään kesäkuuta 2001, sillä edellytyksellä että määräpäivää lykätään niiden astioiden ja säiliöiden osalta, joita varten ei ole olemassa yksityiskohtaisia teknisiä määräyksiä tai joita varten liitteeseen ei ole sisällytetty riittäviä viittauksia asiaa koskeviin eurooppalaisiin standardeihin. Kyseiset astiat ja säiliöt sekä päivämäärä, josta alkaen direktiiviä on viimeistään sovellettava kyseisiin astioihin ja säiliöihin, vahvistetaan 9 artiklassa säädettyä menettelyä noudattaen (komiteamenettely, vaarallisten aineiden kuljetuksia käsittelevä sääntelykomitea).

Tämä poikkeus koskee vain kotimaankuljetuksia, ja sitä hyödyntää tällä hetkellä kaksi jäsenvaltiota.

2. Kuljetettavista painelaitteista annetun neuvoston direktiivin 1999/36/EY vastaavat vaatimukset

Näihin astioihin ja osaan säiliöistä (painesäiliöt) sovelletaan myös kuljetettavista painelaitteista annettua direktiiviä 1999/36/EY. Kyseinen direktiivi koskee tavaroiden vapaata liikkumista, ja sen soveltamisen alkamispäivällä on samat edellytykset: puitedirektiivin liitteessä on oltava joko riittävän yksityiskohtaiset tekniset määräykset tai riittävät viittaukset kyseisiä kuljetettavia painelaitteita koskeviin eurooppalaisiin standardeihin. Tässä direktiivissä joitakin astioita (kaasuastioita ja pullokontteja) ja kaikkia painesäiliöitä koskeva soveltamispäivä on myöhennetty 1. päivään heinäkuuta 2003 samalla komiteamenettelyllä (tällä direktiivillä on sama sääntelykomitea kuin puitedirektiivillä), koska liitteiden ei katsottu sisältävän riittävän yksityiskohtaisia teknisiä vaatimuksia tai riittäviä viittauksia asianomaisiin eurooppalaisiin standardeihin. Komitea antoi tämän lausunnon 19. heinäkuuta 2000, ja vastaava komission päätös neuvoston direktiivin 1999/36/EY täytäntöönpanopäivämäärän myöhentämisestä tiettyjen kuljetettavien painelaitteiden osalta [1] tehtiin 25. tammikuuta 2001.

[1] EYVL L 39, 9.2.2001, s. 43.

3. Puitedirektiivin ja kuljetettavista painelaitteista annetun direktiivin vertailu soveltamispäivän myöhentämisen kannalta

On tärkeää huomata, että puitedirektiivin ja kuljetettavia painelaitteita koskevan direktiivin soveltamispäivän myöhentämisellä on erilaiset seuraukset. Puitedirektiivin 6 artiklan 4 kohdassa mainittujen määräpäivien myöhentäminen antaa jäsenvaltioille lisäaikaa sellaisten laitteiden käyttämiseen kotimaan kuljetuksissa, jotka eivät ole puitedirektiivin vaatimusten mukaisia, kun taas kuljetettavia painelaitteita koskevassa direktiivissä asetettujen määräaikojen myöhentäminen varmistaa, että laitteet, joilla on yhteisön sertifiointimerkintä (ð) ja joilla on takeet vapaan kuljetuksen (jota jo puitedirektiivikin koskee) lisäksi ennen muuta vapaasta markkinoille saattamisesta, on sertifioitu käyttäen yhdenmukaistettuja vaatimuksia.

4. Komission ehdotus ja vaarallisten aineiden kuljetuksia käsittelevän sääntelykomitean päätös

Komissio laati päätösluonnoksen puitedirektiivin 6 artiklan 4 kohdassa tarkoitetun määräpäivän siirtämisestä 1. päivään heinäkuuta 2003 ottaen huomioon samat taustatiedot ja puitedirektiivin mukaisen velvoitteen aloittaa menettely. Tästä asiasta keskusteltiin aluksi komitean kokouksessa 27. marraskuuta 2001, jolloin vain yksi jäsenvaltio vastusti kyseistä lähestymistapaa. Komissio järjesti asiasta äänestyksen komitean kokouksessa 7. maaliskuuta 2002. Äänestystä edeltäneessä keskustelussa jäsenvaltiot esittivät vahvaa kritiikkiä. Komission ehdotus sai vain 13 puoltavaa ääntä, ja komitea siis hylkäsi ehdotuksen.

5. Neuvostolle esitettävä ehdotus

Koska komitea ei puoltanut komission ehdotusta ja koska komissiolla on oikeudellinen velvoite ehdottaa päivämäärän myöhentämistä, sillä yksityiskohtaiset tekniset eritelmät ja riittävät viittaukset eurooppalaisiin standardeihin puuttuvat puitedirektiivin liitteestä, komissio esittää tämän ehdotuksen nyt neuvostolle.

Ehdotus: NEUVOSTON PÄÄTÖS neuvoston direktiivin 94/55/EY muuttamisesta vaarallisten aineiden tiekuljetuksissa käytettäville kaasuastioille, pullokonteille ja säiliöille asetettujen kyseisen direktiivin soveltamisen määräaikojen osalta

(ETA:n kannalta merkityksellinen teksti)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon vaarallisten aineiden tiekuljetuksia koskevan jäsenvaltioiden lainsäädännön lähentämisestä 21 päivänä marraskuuta 1994 annetun neuvoston direktiivin 94/55/EY [2], sellaisena kuin se on viimeksi muutettuna komission direktiivillä 2001/7/EY [3], ja erityisesti sen 6 artiklan 4 kohdan kolmannen alakohdan

[2] EYVL L 319, 12.12.1994, s. 7.

[3] EYVL L 30, 1.2.2001, s. 43.

sekä katsoo seuraavaa

(1) Eurooppalaisia standardeja vaarallisten aineiden tiekuljetuksissa käytettävien kaasuastioiden, pullokonttien ja säiliöiden rakennetta, käyttöä ja kuljetusedellytyksiä koskevista yksityiskohtaisista teknisistä eritelmistä ei ole vielä lisätty direktiivin 94/55/EY liitteisiin A ja B, sillä niitä koskevaa CEN:n standardointityötä ei ole vielä saatu valmiiksi.

(2) Tämän vuoksi on välttämätöntä myöhentää direktiivin 94/55/EY 6 artiklan 4 kohdassa asetettuja määräaikoja, joihin mennessä kaasuastioiden, pullokonttien ja säiliöiden on oltava direktiivin 94/55/EY mukaisia.

(3) Direktiivi 94/55/EY olisi muutettava vastaavasti.

(4) Jotta oikeusvarmuus ei heikentyisi, päätöstä olisi sovellettava 1 päivästä heinäkuuta 2001 alkaen,

ON TEHNYT TÄMÄN PÄÄTÖKSEN:

1 artikla

Korvataan direktiivin 94/55/EY 6 artiklan 4 kohdan ensimmäinen alakohta seuraavasti:

"Jäsenvaltio voi säilyttää 31 päivänä joulukuuta 1996 voimassa olleet liitteiden A ja B määräyksistä poikkeavat kansalliset säännöksensä, jotka koskevat liitteen C 4 kohdassa tarkoitetun erityismääräyksen mukaisten uusien kaasuastioiden ja pullokonttien sekä uusien säiliöiden rakennetta, käyttöä ja kuljetusedellytyksiä, kunnes liitteisiin A ja B lisätään viittaukset säiliöiden, kaasuastioiden ja pullokonttien rakennetta ja käyttöä koskeviin standardeihin, joilla on yhtä velvoittava vaikutus kuin tämän direktiivin säännöksillä, kuitenkin enintään 30 päivään kesäkuuta 2003. Ennen 1 päivää heinäkuuta 2003 valmistettuja kaasuastioita, pullokontteja ja säiliöitä sekä ennen 1 päivää heinäkuuta 2001 valmistettuja muita astioita, jotka täyttävät vaaditun turvallisuustason, voidaan käyttää edelleen alkuperäisin edellytyksin."

2 artikla

Tätä päätöstä sovelletaan 1 päivästä heinäkuuta 2001.

3 artikla

Tämä päätös on osoitettu kaikille jäsenvaltioille.

Tehty Brysselissä

Neuvoston puolesta

Puheenjohtaja